<classify> TANZANIA imesisitiza kuwa Mkataba wa Ushirikiano wa Kiuchumi baina ya nchi za Afrika na Ulaya EPA, hauwezi kuwa nguzo au chachu ya maendeleo kama ilivyo katika malengo yake kwa kuwa hautoi fursa kwa nchi za Afrika, Caribbean na Pacifi c ACP, kukuza sekta ya viwanda na biashara.Imesema badala yake, ni mkataba wenye sura ya misaada kutoka EU kwenda ACP na umelenga nchi za ACP kuwa soko kuu la bidhaa za EU huku ukiwa na vikwazo vingi visivyo vya kiushuru ambavyo kwa ujumla, husababisha nchi za ACP zishindwe kufanya biashara ya bidhaa na huduma na nchi mbalimbali za EU.Waziri wa Katiba na Sheria, Profesa Palamagamba Kabudi amesema hayo katika Mkutano wa Pamoja wa 16 wa mawaziri wa biashara wa nchi za ACP na EU uliofanyika jijini Brussels nchini Ubelgiji, Oktoba 26, mwaka huu.Kwa mujibu wa taarifa ya Wizara ya Katiba na Sheria, mbali ya mkutano huo, Profesa Kabudi alishiriki pia Mkutano wa 21 wa Kamati ya Mawaziri wa Biashara wa ACP uliofanyika Oktoba 24 na 25.Mikutano hiyo miwili ilitanguliwa na Mkutano wa Makatibu Wakuu wa ACP wanaosimamia masuala ya biashara iliyofanyika Oktoba 22 na 23, mwaka huu jijini Brussels. Katika mkutano huo, Tanzania ilirejea msimamo wake wa awali wa kutosaini Mkataba wa EPA hadi hapo utakapoboreshwa na kuwa na sura ya ushirikiano wa maendeleo ya kiuchumi.Baada ya Tanzania kutangaza msimamo wake, baadhi ya nchi nyingine za ACP ziliunga mkono hoja hii na kuhamasisha nchi nyingine zaidi za ACP zichukue msimamo wa Tanzania, ilieleza taarifa ya wizara.Tanzania ni miongoni mwa wanachama wa nchi za kundi la Afrika, Carribean na Pacific ACP tangu mwaka 1975. Nchi hizo za ACP zimekuwa na majadiliano na EU kwa lengo na kukuza ushirikiano miongoni mwao.  <topic>: KITAIFA 